Predlog UREDBA EVROPSKEGA PARLAMENTA IN SVETA o izvajanju zaščitne klavzule in mehanizma za preprečevanje izogibanja, ki zagotavljata začasno opustitev tarifnih preferencialov iz Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani. /* COM/2015/0154 final - 2015/0079 (COD) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji Ta predlog zadeva vključitev zaščitne klavzule in mehanizma za preprečevanje izogibanja iz Pridružitvenega sporazuma med EU in Moldavijo v zakonodajo Evropske unije. Splošno ozadje Pridružitveni sporazum z Moldavijo vključuje dvostransko zaščitno klavzulo, tako kot večina naših trgovinskih sporazumov. S tem instrumentom se lahko začasno opustijo preferenciali, če bi njihova uporaba privedla do nepričakovanega in bistvenega povečanja uvoza, ki bi povzročil gospodarsko škodo domači industriji pogodbenice uvoznice (to pomeni, da se lahko začasno ustavi nadaljnja liberalizacija tarif ali ponovno uvede carinska stopnja za države z največjimi ugodnostmi (MFN)). Poleg tega vključuje ta sporazum tudi tako imenovani mehanizem za preprečevanje izogibanja, ki določa možnost ponovne uvedbe carinske stopnje MFN, kadar uvozi nekaterih kmetijskih proizvodov iz Moldavije presežejo določen prag brez ustrezne utemeljitve njihovega točnega porekla. Za uvedbo potrebnega instrumenta, ki bo omogočal uporabo dvostranske zaščitne klavzule in mehanizma za preprečevanje izogibanja, v notranjo zakonodajo EU je potrebna izvedbena uredba Evropskega parlamenta in Sveta. Priloženi predlog uredbe Evropskega parlamenta in Sveta v veliki meri temelji na primerljivih izvedbenih uredbah, o katerih se je razpravljalo in ki so jih tri institucije sprejele za vsakega od nedavno sklenjenih prostotrgovinskih sporazumov, ki so trenutno v veljavi: s Korejo (uredba, objavljena leta 2011), Srednjo Ameriko (uredba, objavljena leta 2013) ter Kolumbijo in Perujem (uredba, objavljena leta 2013). 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Ta predlog izvedbene uredbe je neposredno izpeljan iz besedila Sporazuma, ki je bil dosežen v pogajanjih z Republiko Moldavijo. Posledično nista potrebna niti ločeno posvetovanje z zainteresiranimi stranmi niti ocena učinka. 3. PRAVNI ELEMENTI PREDLOGA Povzetek predlaganih ukrepov Priloženi predlog uredbe Evropskega parlamenta in Sveta je zakonodajni instrument za izvajanje zaščitne klavzule in mehanizma za preprečevanje izogibanja iz sporazuma, ki je bil že sklenjen z Republiko Moldavijo. Pravna podlaga Člen 207(2) Pogodbe o delovanju Evropske unije. 2015/0079 (COD) Predlog UREDBA EVROPSKEGA PARLAMENTA IN SVETA o izvajanju zaščitne klavzule in mehanizma za preprečevanje izogibanja, ki zagotavljata začasno opustitev tarifnih preferencialov iz Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani. EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, zlasti člena 207(2) Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, v skladu z rednim zakonodajnim postopkom[1], ob upoštevanju naslednjega: (1) Svet je 15. junija 2009 pooblastil Komisijo, da začne pogajanja z Republiko Moldavijo za sklenitev novega sporazuma med Unijo in Republiko Moldavijo. (2) Ta pogajanja so se zaključila in Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami ter Republiko Moldavijo na drugi strani[2] („Sporazum“) je bil podpisan 24. junija 2014 in se začasno uporablja od 1. septembra 2014. (3) Treba je določiti postopke za zagotovitev učinkovite uporabe zaščitne klavzule, ki je bila dogovorjena z Republiko Moldavijo. (4) Ta sporazum vsebuje tudi mehanizem za preprečevanje izogibanja, ki omogoča začasno opustitev tarifnih preferencialov za nekatere proizvode. Prav tako je treba določiti postopke za uporabo tega mehanizma. (5) Zaščitni ukrepi se lahko uporabijo le, kadar se zadevni proizvod uvaža v Unijo v tako povečanem obsegu, v absolutnem smislu ali glede na proizvodnjo Unije, in pod takimi pogoji, da povzroča resno škodo ali pomeni tveganje za nastanek resne škode za proizvajalce v Uniji, ki proizvajajo podobne ali neposredno konkurenčne proizvode, kakor je določeno v členu 165(1) Sporazuma. (6) Treba bi bilo opredeliti določene izraze, kot so „resna škoda“, „tveganje za nastanek resne škode“ in „prehodno obdobje“ iz člena 169 Sporazuma. (7) Spremljanje in pregledovanje Sporazuma, izvajanje preiskav in po potrebi uvedba zaščitnih ukrepov bi se morali izvajati kolikor mogoče pregledno. (8) Komisija bi morala prejeti informacije vključno z razpoložljivimi dokazi držav članic o kakršnih koli gibanjih uvoza, zaradi katerih bi bilo morda treba uporabiti zaščitne ukrepe. (9) Zanesljivost statističnih podatkov o celotnem uvozu iz Republike Moldavije v Unijo je zato bistvena za ugotovitev, ali so bili izpolnjeni pogoji za uporabo zaščitnih ukrepov. (10) Kadar je jasno, da obstajajo zadostni dokazi prima facie, ki upravičujejo začetek postopka, bi morala Komisija objaviti obvestilo v Uradnem listu Evropske unije. (11) Potrebne bi bile podrobne določbe o začetku preiskav, dostopu do zbranih informacij in njihovih inšpekcijskih pregledih s strani zainteresiranih strani, zaslišanjih vpletenih zainteresiranih strani ter njihovih možnostih, da predstavijo svoja stališča. (12) V skladu s členom 166(1) Sporazuma mora Komisija Republiko Moldavijo pisno obvestiti o začetku preiskave in se z njo posvetovati. (13) Prav tako je treba določiti roke za začetek preiskave in ugotavljanje, ali so zaščitni ukrepi primerni ali ne, kar naj bi omogočilo, da se tako ugotavljanje opravi hitro in se tako poveča pravna varnost vpletenih gospodarskih subjektov. (14) Pred uporabo kakršnega koli zaščitnega ukrepa bi morala biti opravljena preiskava, vendar lahko Komisija v kritičnih okoliščinah uporabi začasne zaščitne ukrepe v skladu s členom 167 Sporazuma. (15) Zaščitni ukrepi bi se morali uporabljati le v obsegu in v takšnem časovnem obdobju, ki sta potrebna za preprečitev resne škode in omogočanje lažje prilagoditve. Določiti bi bilo treba maksimalno trajanje zaščitnih ukrepov ter posebne določbe glede podaljševanja in ponovnega pregleda takih ukrepov. (16) Morala bi obstajati možnost opustitve preferencialnih carin za največ šest mesecev, kadar uvoz nekaterih kmetijskih proizvodov in predelanih kmetijskih proizvodov doseže letni obseg uvoza, ki je določen v prilogah (XV-C) k Pridružitvenemu sporazumu. (17) Zaradi preglednosti bi morala Komisija Evropskemu parlamentu in Svetu predložiti letno poročilo o izvajanju Sporazuma ter o uporabi zaščitnih ukrepov in mehanizma za preprečevanje izogibanja. (18) Da bi zagotovili enotne pogoje za sprejetje začasnih in dokončnih zaščitnih ukrepov, za uvedbo predhodnih nadzornih ukrepov ter za zaključek preiskave brez ukrepov iz Sporazuma, bi bilo treba na Komisijo prenesti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta[3]. (19) Za sprejetje nadzornih in začasnih zaščitnih ukrepov bi bilo primerno uporabiti svetovalni postopek glede na učinke navedenih ukrepov in njihovo zaporedno logiko v povezavi s sprejetjem dokončnih zaščitnih ukrepov. Za sprejetje izvedbenih aktov bi bilo treba uporabiti svetovalni postopek, saj se morajo ti akti začeti izvajati čim prej po doseženem ustreznem pragu in imajo zelo omejeno obdobje uporabe. (20) Postopek pregleda bi bilo treba uporabiti za sprejetje dokončnih zaščitnih ukrepov in za ponovne preglede takih ukrepov. (21) Komisija bi morala sprejeti izvedbene akte, ki se začnejo uporabljati takoj, kadar bi v ustrezno utemeljenih primerih zamuda pri uvajanju začasnih zaščitnih ukrepov povzročila škodo, ki bi bila težko popravljiva, ali za preprečitev negativnih učinkov na trgu Unije zaradi povečanja uvoza. Kadar se uporabljajo taki izvedbeni akti, ki se začnejo uporabljati takoj, bi se moral uporabiti svetovalni postopek – SPREJELA NASLEDNJO UREDBO: POGLAVJE I – ZAŠČITNE DOLOČBE Člen 1 Vsebina in področje uporabe 1. Ta uredba predpisuje določbe za izvajanje zaščitne klavzule in mehanizma za preprečevanje izogibanja, ki zagotavljata začasno opustitev tarifnih preferencialov iz Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani. 2. Ta uredba se uporablja za proizvode s poreklom iz Republike Moldavije. Člen 2 Opredelitev pojmov V tej uredbi: (a) „proizvod“ pomeni blago s poreklom iz Unije ali Republike Moldavije; proizvod, v zvezi s katerim poteka preiskava, lahko krije eno ali več tarifnih postavk ali njihov podsegment, odvisno od posebnih tržnih okoliščin, ali vsako delitev proizvoda, ki se običajno uporablja v industriji Unije; (b) „zainteresirane strani“ pomenijo strani, na katere vpliva uvoz zadevnega izdelka; (c) „industrija Unije“ pomeni proizvajalce Unije kot celoto, ki proizvajajo podobne ali neposredno konkurenčne izdelke in delujejo na ozemlju Unije, ali proizvajalce Unije, katerih skupna proizvodnja podobnih ali neposredno konkurenčnih izdelkov predstavlja večji delež celotne proizvodnje teh izdelkov v Uniji, ali, kadar je podoben ali neposredno konkurenčen izdelek zgolj eden od več izdelkov, ki jih proizvajajo proizvajalci Unije; industrija Unije se opredeli glede na specifične operacije, ki so del proizvodnje podobnega ali neposredno konkurenčnega izdelka; (d) „resna škoda“ pomeni znatno splošno poslabšanje položaja industrije Unije; (e) „tveganje za nastanek resne škode“ za položaj industrije Unije pomeni resno škodo, ki je nedvomno neizogibna; (f) „prehodno obdobje“ pomeni obdobje 10 let od datuma začetka veljavnosti tega sporazuma. Člen 3 Načela 1. V skladu s to uredbo se zaščitni ukrep lahko uvede, kadar se izdelek s poreklom iz Republike Moldavijo zaradi znižanja ali odprave carin za ta izdelek uvaža v Unijo v tako povečanih količinah, v absolutnem smislu ali glede na proizvodnjo Unije, in pod takimi pogoji, da povzroča resno škodo ali pomeni tveganje za nastanek resne škode za industrijo Unije. 2. Zaščitni ukrep je lahko v eni izmed naslednjih oblik: (a) opustitev nadaljnjega znižanja carinske stopnje za zadevni izdelek, kakor je določena na seznamu za odpravo tarif v sporazumu z Republiko Moldavijo; (b) zvišanje carinske stopnje za zadevni izdelek na raven, ki ne presega nižje od naslednjih: – carinske stopnje za državo z največjimi ugodnostmi (v nadaljnjem besedilu: MFN) za zadevni izdelek, veljavne ob sprejetju ukrepa, ali – osnovne carinske stopnje s seznama v Prilogi XV, določene v skladu s členom 147 Sporazuma. Člen 4 Začetek postopkov 1. Postopek se začne na zahtevo države članice, katere koli pravne osebe ali katerega koli združenja, ki ni pravna oseba in deluje v imenu industrije Unije, ali na lastno pobudo Komisije, če je po njenem mnenju očitno dovolj dokazov prima facie, določenih na podlagi dejavnikov iz člena 5(5) te uredbe, ki upravičujejo takšen začetek. 2. Zahteva na splošno vsebuje naslednje informacije: stopnjo in vsoto povečanja uvoza zadevnega izdelka, izraženo absolutno in relativno, delež domačega trga, ki ga prevzame povečani uvoz, ter spremembe v stopnji prodaje, proizvodnje, produktivnosti, izkoriščenosti zmogljivosti, dobička in izgub ter zaposlenosti v zvezi z industrijo Unije. 3. Postopek se lahko začne tudi v primeru, da se uvoz zgoščeno poveča v eni ali več državah članicah pod pogojem, da je dovolj dokazov prima facie, kakor so opredeljeni na podlagi dejavnikov iz člena 5(5) te uredbe, da je začetek takega postopka utemeljen. 4. Država članica obvesti Komisijo, če je glede na gibanja uvoza iz Republike Moldavije treba sprejeti zaščitne ukrepe. To obvestilo mora vsebovati dokaze, navedene v odstavkih 1 in 2 tega člena. 5. Komisija obvesti države članice, kadar prejme zahtevo za začetek postopka ali kadar meni, da je primeren začetek postopka na lastno pobudo na podlagi odstavka 1 tega člena. 6. Kadar je očitno, da obstaja dovolj dokazov prima facie, ki upravičujejo začetek postopka, Komisija začne postopek in o tem objavi obvestilo v Uradnem listu Evropske unije. Postopek se začne v enem mesecu po tem, ko Komisija prejme zahtevek v skladu z odstavkom 1. 7. Obvestilo iz odstavka 6: (a) vsebuje povzetek prejetih informacij in zahtevo, da se vse zadevne informacije sporočijo Komisiji; (b) določa rok, v katerem lahko zainteresirane strani Komisiji predstavijo svoja stališča v pisni obliki in ji predložijo informacije, če je ta stališča in informacije treba upoštevati v postopku; (c) določa rok, v katerem lahko zainteresirane strani zaprosijo za zaslišanje pri Komisiji v skladu s členom 5(9). Člen 5 Preiskave 1. Po začetku postopka Komisija začne preiskavo. Rok iz odstavka 3 tega člena začne teči na dan, ko je sklep o začetku preiskave objavljen v Uradnem listu Evropske unije. 2. Komisija lahko od držav članic zahteva, da zagotovijo informacije, države članice pa storijo vse potrebno, da ugodijo takšni zahtevi. Če so te informacije v splošnem interesu in niso zaupne narave v smislu člena 11 te uredbe, se dodajo dokumentaciji, ki ni zaupne narave, kakor je določeno v odstavku 8 tega člena. 3. Preiskava se konča v šestih mesecih po njenem začetku, kadar je to mogoče. Ta rok se lahko podaljša za dodatne tri mesece v izjemnih okoliščinah, kot na primer ob vključitvi nenavadno visokega števila zainteresiranih strani ali v primeru zapletenih tržnih razmer. Komisija uradno obvesti vse zainteresirane strani o vsakršnem tovrstnem podaljšanju in pojasni razloge za podaljšanje. 4. Komisija zahteva vse informacije, za katere meni, da so potrebne za ugotovitev v zvezi s pogoji iz člena 3(1) te uredbe, in si prizadeva te informacije preveriti, kadar je to ustrezno. 5. Komisija oceni vse ustrezne objektivne in merljive dejavnike, ki vplivajo na položaj industrije Unije, zlasti stopnjo in obseg povečanja uvoza zadevnega izdelka v absolutnem in relativnem smislu, delež notranjega trga, ki ga zadeva povečan uvoz, ter spremembe ravni prodaje, proizvodnje, produktivnosti, izkoriščenosti zmogljivosti, dobička in izgube ter zaposlenosti. Ta seznam ni izčrpen in Komisija lahko upošteva tudi druge zadevne dejavnike za ugotavljanje obstoja škode ali grožnje resne škode, na primer delnice, cene, donos na vloženi kapital, denarni tok in druge dejavnike, ki povzročajo, so morda povzročili ali pomenijo tveganje za nastanek resne škode za industrijo Unije. 6. Zainteresirane strani, ki so predložile informacije v skladu s točko (b) člena 4(7) te uredbe, in predstavniki Republike Moldavije lahko na pisno zahtevo pregledajo vse informacije, predložene Komisiji v okviru preiskave, razen internih dokumentov, ki so jih pripravili organi Unije ali njene države članice, če so te informacije pomembne za predstavitev njihovega primera, niso zaupne v smislu člena 11 te uredbe in jih Komisija uporablja v preiskavi. Zainteresirane strani lahko sporočijo svoja stališča o informacijah, ki so na voljo Komisiji. Komisija ta stališča upošteva, kadar so podprta z zadostnimi dokazi prima facie. 7. Komisija zagotovi, da so vsi podatki in statistični podatki, ki se uporabljajo pri preiskavi, reprezentativni, razpoložljivi, izčrpni, pregledni in preverljivi. 8. Komisija takoj, ko se vzpostavi potrebni tehnični okvir, zagotovi z geslom zaščiten spletni dostop do dokumentacije nezaupne narave (v nadaljnjem besedilu: spletna platforma), ki ga upravlja in prek katerega se posredujejo vse zadevne informacije, ki niso zaupne v smislu člena 11 te uredbe. Zainteresiranim stranem, državam članicam in Evropskemu parlamentu se zagotovi dostop do te spletne platforme. 9. Komisija zainteresirane strani zasliši, zlasti če so te vložile pisni zahtevek v roku iz obvestila, objavljenega v Uradnem listu Evropske unije, iz katerega je razvidno, da bo izid preiskave verjetno vplival nanje in da obstajajo posebni razlogi, zaradi katerih morajo biti ustno zaslišane. Komisija takšne zainteresirane strani zasliši tudi večkrat, če obstajajo posebni razlogi za to. 10. Kadar informacije niso predložene v rokih, ki jih določi Komisija, ali kadar je preiskava znatno ovirana, lahko Komisija sprejme ugotovitve na podlagi razpoložljivih dejstev. Kadar Komisija ugotovi, da je katera koli zainteresirana stran ali tretja stran predložila napačne ali zavajajoče informacije, navedenih informacij ne upošteva in lahko uporabi razpoložljiva dejstva. 11. Komisija Republiko Moldavijo pisno obvesti o začetku preiskave. Člen 6 Predhodni nadzorni ukrepi 1. Komisija lahko sprejme predhodne nadzorne ukrepe v zvezi z uvozom iz republike Moldavije, kadar so gibanja uvoza izdelka takšna, da bi lahko privedla do enega od položajev iz členov 3 in 4 te uredbe. Navedeni izvedbeni akti se sprejmejo v skladu s svetovalnim postopkom iz člena 14(3) te uredbe. 2. Trajanje veljavnosti predhodnih nadzornih ukrepov je omejeno. Če ni določeno drugače, prenehajo veljati ob koncu drugega šestmesečnega obdobja, ki sledi šestmesečnemu obdobju po njihovi uvedbi. Člen 7 Uvedba začasnih zaščitnih ukrepov 1. Komisija sprejme začasne zaščitne ukrepe v kritičnih okoliščinah, ko bi odlašanje povzročilo škodo, ki bi jo bilo težko popraviti, v skladu s predhodno ugotovitvijo na podlagi dejavnikov iz člena 5(5), da obstajajo zadostni dokazi prima facie, da se je uvoz izdelka s poreklom iz Republike Moldavije povečal zaradi zmanjšanja ali odprave carin v skladu s seznamom v Prilogi XV, določene v skladu s členom 147 tega sporazuma, in da takšni uvozi povzročajo resno škodo ali pomenijo tveganje za nastanek resne škode za industrijo Unije. Navedeni izvedbeni akti se sprejmejo v skladu s svetovalnim postopkom iz člena 14(3) te uredbe. 2. V zelo nujnih in ustrezno utemeljenih primerih, vključno v primeru iz odstavka 3 tega člena, Komisija sprejme začasne zaščitne ukrepe, ki se začnejo uporabljati takoj. Navedeni izvedbeni akti se sprejmejo v skladu s postopkom iz člena 14(5) te uredbe. 3. Kadar država članica zahteva takojšnje ukrepanje Komisije in kadar so izpolnjeni pogoji iz odstavka 1, Komisija sprejme odločitev najpozneje v petih delovnih dneh po prejemu zahteve. 4. Začasni zaščitni ukrepi se ne uporabljajo več kot 200 koledarskih dni. 5. Če se začasni zaščitni ukrepi razveljavijo, ker preiskava pokaže, da pogoji iz člena 3(1) te uredbe niso izpolnjeni, se kakršna koli carina, obračunana na podlagi teh začasnih zaščitnih ukrepov, samodejno povrne. 6. Začasni zaščitni ukrepi se uporabljajo za vsak izdelek, ki se sprosti v prosti promet po datumu začetka veljavnosti teh ukrepov. Vendar pa ti ukrepi ne preprečujejo sprostitve izdelkov v prosti promet, ki so že na poti v Unijo, kadar ni mogoče spremeniti kraja namembnosti teh izdelkov. Člen 8 Zaključek preiskave in postopka brez ukrepov 1. Kadar dokončno ugotovljena dejstva kažejo, da pogoji iz člena 3(1) te uredbe niso izpolnjeni, Komisija sprejme in v Uradnem listu Evropske unije objavi sklep, s katerim konča preiskavo in postopek. Ti izvedbeni akti se sprejmejo v skladu s postopkom pregleda iz člena 14(4) te uredbe. 2. Komisija ob ustreznem upoštevanju varstva zaupnih informacij v smislu člena 11 te uredbe objavi poročilo, ki vsebuje njene ugotovitve in utemeljene sklepe v zvezi z vsemi ustreznimi vprašanji, ki se nanašajo na dejansko stanje in pravno podlago. Člen 9 Uvedba dokončnih zaščitnih ukrepov 1. Kadar dokončno ugotovljena dejstva kažejo, da so pogoji iz člena 3(1) te uredbe izpolnjeni, lahko Komisija sprejme dokončne zaščitne ukrepe. Ti izvedbeni akti se sprejmejo v skladu s postopkom pregleda iz člena 14(4) te uredbe. 2. Komisija ob ustreznem upoštevanju varstva zaupnih informacij v smislu člena 11 te uredbe objavi poročilo s povzetkom bistvenih dejstev in okoliščin, ki so pomembni za sklep. Člen 10 Trajanje in pregled zaščitnih ukrepov 1. Zaščitni ukrep velja samo za obdobje, ki je potrebno za preprečitev ali odpravo resne škode za industrijo Unije in omogočanje lažje prilagoditve. To obdobje ne presega dveh let, razen če se podaljša v skladu z odstavkom 3 tega člena. 2. Zaščitni ukrep ostaja veljaven do rezultatov pregleda iz odstavka 3. 3. Začetno obdobje trajanja zaščitnega ukrepa se lahko podaljša za največ dve leti, pod pogojem da je zaščitni ukrep še vedno potreben za preprečevanje ali odpravo resne škode za industrijo Unije ter da obstajajo dokazi o prilagajanju industrije Unije. 4. Pred vsakim podaljšanjem v skladu z odstavkom 3 tega člena se opravi preiskava na zahtevo države članice, katere koli pravne osebe ali katerega koli združenja, ki ni pravna oseba, in ki deluje v imenu industrije Unije, ali na lastno pobudo Komisije, če je na podlagi dejavnikov iz člena 5(5) te uredbe dovolj dokazov prima facie, da so izpolnjeni pogoji iz odstavka 3 tega člena. 5. Začetek preiskave se objavi v Uradnem listu Evropske unije v skladu s členom 4(6) in (7) te uredbe. Preiskava in vsaka odločitev o podaljšanju v skladu z odstavkom 3 tega člena se izvedeta v skladu s členi 5, 8 in 9 te uredbe. 6. Skupno trajanje zaščitnega ukrepa ne presega štirih let, vključno z obdobjem uporabe vseh začasnih zaščitnih ukrepov, začetnim obdobjem uporabe in njegovim podaljšanjem. 7. Zaščitni ukrep se ne uporablja po izteku prehodnega obdobja, razen s privolitvijo Republike Moldavije. Člen 11 Zaupnost 1. Informacije, prejete na podlagi te uredbe, se uporabijo samo v namene, zaradi katerih so bile zahtevane. 2. Niti zaupne informacije niti informacije, predložene na zaupni osnovi, ki so prejete na podlagi te uredbe, se ne razkrijejo brez izrecnega soglasja predlagatelja takih informacij. 3. V vsakem zahtevku za zaupno obravnavo so navedeni razlogi za zaupnost informacij. Če pa predlagatelj informacije zahteva, da se informacije ne objavijo ali razkrijejo v celoti ali kot povzetek in če je taka zahteva neupravičena, se zadevne informacije lahko ne upoštevajo. 4. Informacije se v vsakem primeru štejejo za zaupne, če je verjetno, da bi njihovo razkritje bistveno škodovalo predlagatelju ali viru takih informacij. 5. Odstavki 1 do 4 tega člena ne izključujejo sklicevanja organov Unije na splošne informacije in predvsem na razloge, na katerih temeljijo odločitve, sprejete v skladu s to uredbo. Vendar ti organi upoštevajo zakonite interese zadevnih fizičnih in pravnih oseb, da se njihove poslovne skrivnosti ne razkrijejo. Člen 12 Poročilo 1. Komisija Evropskemu parlamentu in Svetu predloži letno poročilo o uporabi, izvajanju in izpolnjevanju zahtev iz naslova V Sporazuma in te uredbe. 2. Poročilo vsebuje informacije o uporabi začasnih in dokončnih ukrepov, predhodnih nadzornih ukrepov, regionalnih nadzornih in zaščitnih ukrepov in zaključku preiskav in postopkov brez ukrepov. 3. Poročilo zajema tudi povzetek statističnih podatkov in razvoja trgovine z Republiko Moldavijo. 4. Evropski parlament lahko v enem mesecu od predložitve poročila Komisijo povabi na ad hoc sejo svojega pristojnega odbora, da bi predstavila ali pojasnila morebitna vprašanja, povezana z izvajanjem te uredbe. 5. Komisija objavi poročilo najpozneje tri mesece po predložitvi Evropskemu parlamentu in Svetu. POGLAVJE II – MEHANIZEM ZA PREPREČEVANJE IZOGIBANJA ZA NEKATERE KMETIJSKE PROIZVODE IN PREDELANE KMETIJSKE PROIZVODE Člen 13 1. Za proizvode iz Priloge XV-C k Sporazumu, za katere velja mehanizem za preprečevanje izogibanja iz člena 148 Sporazuma, se določi povprečni letni obseg uvoza. Komisija v izredno nujnih in ustrezno utemeljenih primerih, kadar obseg uvoza ene ali več kategorij proizvodov v katerem koli danem letu od 1. januarja dalje doseže obseg iz Priloge XV-C k Sporazumu, sprejme takoj izvršljivi izvedbeni akt v skladu s postopkom iz člena 14(5) te uredbe, razen če je od Republike Moldavije prejela utemeljeno obrazložitev. Komisija se lahko odloči, da začasno opusti preferencialno dajatev, ki se uporablja za zadevne proizvod(e), ali da takšna opustitev ni primerna. 2. Začasna opustitev preferencialne dajatve velja največ šest mesecev od datuma objave odločitve o opustitvi preferencialne dajatve. Komisija lahko pred iztekom tega šestmesečnega roka ter v izredno nujnih in ustrezno utemeljenih primerih v zvezi z opustitvijo preferencialnih dajatev sprejme takoj izvršljivi izvedbeni akt v skladu s postopkom iz člena 14(5) te uredbe, da se odpravi začasna opustitev preferencialne dajatve, če se ugotovi, da je obseg zadevne kategorije proizvodov, katerih uvoz presega obseg iz Priloge XV-C k Sporazumu, rezultat spremembe ravni proizvodnje in izvoznih zmogljivosti Republike Moldavije za zadevne proizvode. 3. Uporaba mehanizma, določenega v tem poglavju, ne posega v uporabo drugih ukrepov, opredeljenih v Poglavju I. Vendar se ukrepi, sprejeti na podlagi določb obeh poglavij, ne uporabljajo hkrati za iste produkte. POGLAVJE III – POSTOPEK V ODBORU Člen 14 1. Komisiji pomaga odbor, ustanovljen na podlagi člena 4(1) Uredbe Sveta (ES) št. 260/2009[4] (v nadaljnjem besedilu: Odbor). Ta odbor je odbor v smislu Uredbe (EU) št. 182/2011. 2. Za namene člena 13 Komisiji pomaga Odbor za skupno ureditev kmetijskih trgov, ustanovljen s členom 229(1) Uredbe (EU) št. 1308/2013, v zvezi s predelanimi kmetijskimi proizvodi pa Komisiji pomaga Upravljalni odbor za horizontalna vprašanja glede trgovine s predelanimi kmetijskimi proizvodi, ki niso navedeni v Prilogi I, ustanovljen s členom 44(1) Uredbe (EU) št. 510/2014[5]. Ta odbora sta odbora v smislu Uredbe (EU) št. 182/2011. 3. Pri sklicevanju na ta odstavek se uporablja člen 4 Uredbe (EU) št. 182/2011. 4. Pri sklicevanju na ta odstavek se uporablja člen 5 Uredbe (EU) št. 182/2011. 5. Pri sklicevanju na ta odstavek se uporablja člen 8 Uredbe (EU) št. 182/2011, ob upoštevanju določb člena 4 navedene uredbe. 6. Pri uporabi pisnega postopka skladno s členom 3(5) Uredbe (EU) št. 182/2011 za sprejetje ukrepov v skladu z odstavkom 3 tega člena se takšen postopek zaključi brez izida, kadar v roku, ki ga določi predsednik, tako odloči predsednik ali to zahteva večina članov odbora, kot je opredeljena v členu 5(1) Uredbe (EU) št. 182/2011. POGLAVJE IV – KONČNE DOLOČBE Člen 15 Začetek veljavnosti Ta uredba začne veljati dan po objavi v Uradnem listu Evropske unije. Uporablja se za uvoze iz Republike Moldavije od datuma začetka uporabe Sporazuma. Ta uredba je v celoti zavezujoča in se neposredno uporablja v vseh državah članicah. V Bruslju, Za Evropski parlament Za Svet Predsednik Predsednik [1] [2] Sklep Sveta 2014/492/EU z dne 16. junija 2014 o podpisu, v imenu Evropske unije, in začasni uporabi Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (UL L 260, 30.8.2014, str. 1). [3] Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13). [4] Uredba Sveta (ES) št. 260/2009 z dne 26. februarja 2009 o skupnih pravilih za uvoz (UL L 84, 31.3.2009, str. 1). [5] Uredba (EU) št. 510/2014 Evropskega parlamenta in Sveta z dne 16. aprila 2014 o trgovinskih režimih za nekatero blago, pridobljeno s predelavo kmetijskih proizvodov, in razveljavitvi uredb Sveta (ES) št. 1216/2009 in (ES) št. 614/2009 (UL L 150, 20.5.2014, str. 1).